Државну основну школу „Краљевић Андреј” завршио је 1933. у Горњој вароши. Потом се школовао у Земунској гимназији, где је приступио омладинском револуционарном покрету и у петом разреду 1938. постао члан тада илегалног Савеза комунистичке омладине Југославије (СКОЈ). Током школских дана доста је читао, а посебно су га занимала дела Максима Горког. Такође, активно се бавио спортом. Због илегалног политичког деловања, септембра 1939. био је искључен из Земунске гимназије, са забраном уписа свих средњих школа на територији Управе града Београда (Београд, Земун и Панчево). Повод за искључење из гимназије било је хапшење његових другова Мирка Тепавца и Бранка Абафија, код којих је нађен летак КПЈ и писмо њиховог политичког ментора студента Пољопривредно-шумарског факултета Рајка Кајганића у коме је поздрављао Тепавца, Абафија, Пешића, Залића и Шуваковића. Иако нису били ухапшени, нити под полицијском истрагом, Миленко Шуваковић, Душан Залић, Љуба Љубинковић и Бранко су заједно са Тепавцем и Абафијем искључени из гимназије. Даље школовање наставио је у гимназијама у Руми и Сремској Митровици, а планове о упису Правног факултета, са жељом да постане судија Окружног суда у Земуну, омео је априла 1941. почетак Другог светског рата.